O femeie în vârstă de 26 de ani este inculpată sub acuzaţia de tentativă de omor şi a fost arestată preventiv pentru 30 de zile, după ce l-a atacat cu un cuţit pe un bărbat. Fapta a avut loc săptămâna trecută, la locuinţa victimei, situată în Sectorul 1 al Capitalei, dar iniţial bărbatul a susţinut că a fost agresat în spaţiu public, în zona Gării de Nord, potrivit news.ro.
"În noaptea de 22/23.03.2024, în timp ce se afla în vizită la locuinţa persoanei vătămate (un bărbat în vârstă de 41 de ani), situată în mun. Bucureşti, sector 1, inculpata a lovit-o de mai multe ori cu un cuţit pe persoana vătămată, provocându-i o plagă înjunghiată la braţul drept şi o plagă înjunghiată în abdomen, cea din urmă cu interesarea organelor interne", transmite, marţi, Parchetul de pe lângă Tribunalul Bucureşti.
Primele date din anchetă arată că iniţial victima a ascuns identitatea agresoarei, bărbatul declarând că a fost înjunghiat în timpul unei altercaţii.
"Persoana vătămată s-a deplasat la spital, unde a fost supusă unei intervenţii chirurgicale. Deşi iniţial persoana vătămată a declarat că a fost înjunghiată în cadrul unei altercaţii din zona Gării de Nord, percheziţia domiciliară efectuată şi mijloacele de probă administrate au stabilit că agresiunea a avut loc în locuinţa sa, loviturile fiind aplicate de inculpată", precizează anchetatorii.
Surse judiciare au declarat pentru News.ro că nu s-a stabilit deocamdată care este motivul pentru care bărbatul a minţit cu privire la împrejurările în care a fost înjunghiat. Procurorii nu au stabilit cu certitudine care este relaţia dintre agresoare şi victimă, întrucât nici unul dintre ei nu a dorit să dea declaraţii cu privire la incident.
Femeia suspectată de agresiune a fost depistată în ziua de 24 martie, fiind iniţial reţinută pentru 24 de ore. Ulterior, judecătorul de drepturi şi libertăţi de la Tribunalul Bucureşti a emis pe numele eu mandat de arestare preventivă pentru o perioadă de 30 de zile.